La comunitat educativa de Sagunt es manifesta contra les noves lleis educatives
23 de maig 2024

![](/media/ewcbjad1/img_9140-c.jpg?width=850&height=675.7882882882883)

La comunitat educativa de Sagunt s'ha sumat a la vaga que s'ha realitzat hui, 23 de maig, per a manifestar-se contra les noves lleis educatives que planeja implantar el govern autonòmic. La manifestació ha fet un recorregut des del Triangle Umbral fins a la Tinència d’Alcaldia, on s'ha llegit el manifest.

El regidor d'Educació, Raúl Palmero, ha expressat: «**Hui, 23 de maig, ens manifestem al Port de Sagunt contra les retallades a l'escola pública. És important que tota la comunitat educativa, els i les alumnes estiguem hui ací per a lluitar contra esta situació**». Així mateix, el regidor ha afegit que no es pot «**obviar que estan fent retallades en matèria educativa lingüística amb el valencià, que han posat un districte únic que minva la qualitat educativa i al seu torn retallades en matèria de salaris del professorat**».

Així mateix, Raúl Palmero, que ha assistit a la manifestació, així com altres regidors de la Corporació Municipal, ha posat l'accent en la importància de reivindicar estes accions i de la lluita «**contra esta política que no va en favor de l'alumnat de la ciutat**».

De la mateixa manera, el regidor ha recalcat: «**Necessitem molta inversió a Sagunt en noves infraestructures educatives i continuarem lluitant perquè l'Eduardo Merello tinga la seua rehabilitació i per a tindre nous centres d'educació primària i secundària**». També ha destacat la importància «**que es continuen mantenint les unitats en els centres educatius de primària, que no es minve la qualitat educativa, que es baixen les ràtios de les aules**». Sobre les Escoles Oficials d'Idiomes, ha reivindicat: «**Sobre les Escoles Oficials d'Idiomes, que tinguen tots els coneixements i totes les matèries sobretot en valencià, que no es retalle en la nostra llengua**».

![](/media/1vzokc1p/1-c.jpg?width=850&height=736.0923423423424)

En el manifest s'han reclamat els recursos necessaris per a la inclusió educativa, la millora de les condicions laborals i salarials, els increments retributius, la reducció d'hores lectives per als docents majors de 55 anys, la supressió de burocràcia, l'augment de plantilles, una baixada de ràtios i un concurs de trasllats just. Així mateix, també se sol·liciten mesures per a atendre la salut laboral del professorat per a millorar l'organització del treball docent, a més d'ampliar la xarxa de centres públics des de 0 a 3 anys fins als ensenyaments postobligatoris i dur a terme actuacions de compensació per al valencià. A més, també es reivindiquen en contra del districte únic i demanen un ensenyament en valors ètics i democràtics.

*   [](http://www.facebook.com/sharer.php?u=https://aytosagunto.es/va/actualitat/la-comunitat-educativa-de-sagunt-es-manifesta-contra-les-noves-lleis-educatives/ "Facebook")
*   [](http://twitter.com/share?url=https://aytosagunto.es/va/actualitat/la-comunitat-educativa-de-sagunt-es-manifesta-contra-les-noves-lleis-educatives/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-comunitat-educativa-de-sagunt-es-manifesta-contra-les-noves-lleis-educatives/ "Linked In")
*   [](mailto:?body=https://aytosagunto.es/va/actualitat/la-comunitat-educativa-de-sagunt-es-manifesta-contra-les-noves-lleis-educatives/)